b'\n_START_ARTICLE_\nPakamaris\n_START_PARAGRAPH_\nPakamaris (lot. subcamerarius, lenk. podkomorzy, brus. \xd0\xbf\xd0\xb0\xd0\xb4\xd0\xba\xd0\xb0\xd0\xbc\xd0\xbe\xd1\x80\xd1\x8b) \xe2\x80\x93 vienas auk\xc5\xa1\xc4\x8diausi\xc5\xb3 Lietuvos Did\xc5\xbeiosios kunigaik\xc5\xa1tyst\xc4\x97s ir Abiej\xc5\xb3 Taut\xc5\xb3 Respublikos dvaro ir \xc5\xbeemietij\xc5\xb3 vald\xc5\xbeios pareig\xc5\xabn\xc5\xb3, teis\xc4\x97jas gin\xc4\x8duose d\xc4\x97l sien\xc5\xb3 pakamario teismuose._NEWLINE_Pareigyb\xc4\x99 Lietuvoje ir Lenkijos karalyst\xc4\x97je \xc4\xafsteig\xc4\x97 Vladislovas Jogaila apie 1398 m.\n_START_SECTION_\n\xc4\xaegaliojimai\n_START_PARAGRAPH_\n\xc5\xbdemietijos pakamario pagrindin\xc4\x97 pareiga buvo vadovavimas pakamario teismui, kuriame jis gyn\xc4\x97 \xc5\xa1l\xc4\x97ktos neturting\xc5\xb3j\xc5\xb3 na\xc5\xa1li\xc5\xb3 ir na\xc5\xa1lai\xc4\x8di\xc5\xb3 interesus. Lenkijoje iki XVI a. pakamaris su pana\xc5\xa1iais \xc4\xafgaliojimais dalyvavo ir \xc5\xbeemietijos teismo darbe._NEWLINE_Lietuvos didysis pakamaris (podkomorzy wielki litewski) atliko tokias pa\xc4\x8dias funkcijas, kaip ir Kar\xc5\xabnos dvaro pakamaris, kai karalius b\xc5\xabdavo Lietuvoje. Jis priimdavo miestel\xc4\x97n\xc5\xb3 pra\xc5\xa1ymus karaliui, parengdavo juos ir perduodavo karaliui. Be to, dvaro pakamaris r\xc5\xabpinosi karaliaus saugumu dvare.'